“Jinoiy jazolarning liberallashtirilishi munosabati bilan O‘zbekiston Respublikasining Jinoyat, Jinoyat- protsessual kodekslari hamda Ma’muriy javobgarlik to‘g‘risidagi kodeksiga o‘zgartishlar va qo‘shimchalar kiritish haqida”gi O‘zbekiston Respublik

O‘zbekiston Respublikasi Oliy Majlisi qaror qiladi:
 1. “Jinoiy jazolarning liberallashtirilishi munosabati bilan O‘zbekiston Respublikasining Jinoyat, Jinoyat-protsessual kodekslari hamda Ma’muriy javobgarlik to‘g‘risidagi kodeksiga o‘zgartishlar va ko‘shimchalar kiritish haqida” O‘zbekiston Respublikasi Qonuni (bundan buyon matnda Qonun deb yuritiladi) matbuotda e’lon qilingan kundan e’tiboran amalga kiritilsin.
 2. Qonun amalga kiritilgunga qadar hukm qilingan, sodir etgan qilmishlari Qonunga binoan jinoiy deb topilmaydigan shaxslar jazoning barcha turidan (asosiy va qo‘shimcha jazolardan) ozod qilinsin.
 3. Qonunga muvofiq jinoiy deb topilmaydigan qilmishlarga doir surishtiruv, dastlabki tergov organlari va sudlarning yuritishidagi ishlar tugatilsin.
 4. Qonun amalga kiritilgunga qadar hukm qilingan, jazoni o‘tab bo‘lmagan shaxslarga nisbatan tayinlangan jazo turlari va choralari, basharti Qonunning tegishli moddasida nazarda tutilganiga nisbatan og‘irroq bo‘lsa, Qonunga muvofiq holga keltirilsin. Jazo chorasi sudlar tomonidan Qonunning tegishli moddasida belgilangan eng ko‘p jazo chorasiga qadar kamaytiriladi.
 5. Ozodlikdan mahrum qilish tariqasidagi jazoni ijro etish muassasalarida va tarbiya koloniyalarida ozodlikdan mahrum qilish tariqasidagi jazoni o‘tayotgan shaxslarni saqlash tartibi Qonunga muvofiq holga keltirilsin.
 6. Ushbu qarorning 2-moddasiga muvofiq jazodan ozod qilingan shaxslar, shuningdek Qonunga muvofiq jinoiy deb topilmaydigan qilmishlar uchun hukm qilinib, jazoni ilgari o‘tab chiqqan yoki jazoni o‘tashdan muddatidan ilgari ozod qilingan shaxslar sudlanmagan deb hisoblansin.
 7. Belgilab qo‘yilsinki, qo‘shimcha jazo tariqasida mol-mulkning musodara etilishini nazarda tutuvchi, lekin Qonun amalga kiritilgan kunga qadar ijro etilmagan sud hukmlari ijro etilishi mumkin emas.
 8. Ushbu qarorning ijrosi:
 1) 2, 4, 5 va 7-bandlarda uqtirilgan shaxslarga nisbatan — ana shu shaxslarga nisbatan hukmlarni ijro etuvchi organlarning taqdimnomasiga binoan jazoni o‘tash joylaridagi sudlar zimmasiga;
 2) 3-bandga muvofiq tugatilishi lozim bo‘lgan ishlarga nisbatan — surishtiruv, dastlabki tergov organlari va sudlar zimmasiga yuklatilsin.
 9. Ushbu qaror 2—8-bandlarining ijrosi Qonun amalga kiritilgan kundan e’tiboran uch oylik muddat ichida amalga oshirilsin.
 10. O‘zbekiston Respublikasi Oliy sudi, O‘zbekiston Respublikasi Bosh prokuraturasi va O‘zbekiston Respublikasi Ichki ishlar vazirligi ushbu qarorning ijrosini ta’minlasinlar.